**ข้อบังคับคณะกรรมการสวัสดิการ**

**ภายในสำนักงานคณะกรรมการสิทธิมนุษยชนแห่งชาติ**

ว่าด้วยค่าธรรมเนียมสมาชิก

พ.ศ. ๒๕๖๘

โดยที่เป็นการสมควรกำหนดให้มีข้อบังคับคณะกรรมการสวัสดิการภายในสำนักงานคณะกรรมการสิทธิมนุษยชนแห่งชาติว่าด้วยค่าธรรมเนียมสมาชิก

อาศัยอำนาจตามความในข้อ ๙ (๒) และข้อ ๑๐ แห่งระเบียบคณะกรรมการสิทธิมนุษยชนแห่งชาติว่าด้วยการจัดสวัสดิการภายในสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ และที่แก้ไขเพิ่มเติม คณะกรรมการสวัสดิการภายในสำนักงานคณะกรรมการสิทธิมนุษยชนแห่งชาติจึงออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า “ข้อบังคับคณะกรรมการสวัสดิการภายในสำนักงานคณะกรรมการ  
สิทธิมนุษยชนแห่งชาติว่าด้วยค่าธรรมเนียมสมาชิก พ.ศ. ๒๕๖๘”

ข้อ ๒ ข้อบังคับนี้ให้ใช้บังคับตั้งแต่วันที่ ๑ มีนาคม ๒๕๖๘เป็นต้นไป

ข้อ ๓ ให้สมาชิกมีหน้าที่จ่ายเงินค่าธรรมเนียมเป็นรายเดือนในอัตราดังต่อไปนี้

(๑) อัตราค่าธรรมเนียม ๒๐๐ บาท ได้แก่ ข้าราชการประเภทบริหาร ประเภทวิชาการระดับทรงคุณวุฒิ และที่ปรึกษาประจำคณะกรรมการสิทธิมนุษยชนแห่งชาติ

(๒) อัตราค่าธรรมเนียม ๑๕๐ บาท ได้แก่ ข้าราชการประเภทอำนวยการระดับสูงและประเภทวิชาการระดับเชี่ยวชาญ

(๓) อัตราค่าธรรมเนียม ๑๐๐ บาท ได้แก่ ข้าราชการที่ดำรงตำแหน่งหัวหน้ากลุ่มงาน ซึ่งมิได้ดำรงตำแหน่งประเภทวิชาการระดับเชี่ยวชาญ

(๔) อัตราค่าธรรมเนียม ๘๐ บาท ได้แก่ข้าราชการประเภทวิชาการระดับชำนาญการพิเศษ ประเภททั่วไประดับอาวุโส และเลขานุการประจำประธานกรรมการและกรรมการสิทธิมนุษยชนแห่งชาติ

(๕) อัตราค่าธรรมเนียม ๖๐ บาท ได้แก่ ข้าราชการประเภทวิชาการระดับชำนาญการ ประเภททั่วไประดับชำนาญงาน และผู้ช่วยเลขานุการประจำประธานกรรมการและกรรมการสิทธิมนุษยชนแห่งชาติ

(๖) อัตราค่าธรรมเนียม ๕๐ บาท ได้แก่ ข้าราชการประเภทวิชาการระดับปฏิบัติการ และประเภททั่วไประดับปฏิบัติงาน

(๗) อัตราค่าธรรมเนียม ๔๐ บาท ได้แก่ พนักงานราชการ

(๘) อัตราค่าธรรมเนียม ๒๐ บาท ได้แก่ ลูกจ้าง

ข้อ ๔ การจ่ายเงินค่าธรรมเนียมสมาชิกให้หักจากเงินเดือน ค่าตอบแทนหรือค่าจ้าง แล้วแต่กรณี ทั้งนี้ หลักเกณฑ์และวิธีการหักเงินให้เป็นไปตามระเบียบของทางราชการ

ข้อ ๕ ในกรณีที่สมาชิกดำรงตำแหน่งในระดับที่สูงขึ้น เป็นเหตุให้ต้องชำระค่าธรรมเนียมในอัตราที่สูงขึ้น ให้ชำระค่าธรรมเนียมตามอัตราใหม่ในเดือนถัดจากเดือนที่มีคำสั่งให้ดำรงตำแหน่งสูงขึ้น  
เป็นต้นไป

ข้อ ๖ ให้ประธานกรรมการสวัสดิการภายในสำนักงานคณะกรรมการสิทธิมนุษยชนแห่งชาติ รักษาการตามข้อบังคับนี้

ในกรณีมีปัญหาเกี่ยวกับการปฏิบัติตามข้อบังคับนี้ ให้คณะกรรมการสวัสดิการภายในสำนักงานคณะกรรมการสิทธิมนุษยชนแห่งชาติ เป็นผู้วินิจฉัยชี้ขาด

ประกาศ ณ วันที่ ๕ กุมภาพันธ์ พ.ศ. ๒๕๖๘

รตญา กอบศิริกาญจน์

รองเลขาธิการคณะกรรมการสิทธิมนุษยชนแห่งชาติ

ประธานกรรมการสวัสดิการภายในสำนักงานคณะกรรมการสิทธิมนุษยชนแห่งชาติ